作者:陳德武
標題:惜餘春慢・選冠子
內容:不語佳人，多才名友，天遣伴吾幽獨。令姿潘岳，太素何郎，爭似一叢紅玉。誰為織雲錦裳，天孫巧處，暗空機軸。別離間、陡覺春風一度，電光驚目。因念著、舊日歡娛，清平歌曲。板按玉人橫竹。金盆月落，銀燭紗籠，一刻千金難贖。微醉欲醒未醒，聲聲喚起，睡何時足。待移根、與賦歸來，敢比淵明松菊。